钦定古今图书集成/明伦汇编/氏族典/第235卷 > 张寔
## 钦定古今图书集成/明伦汇编/氏族典/第235卷 > 张寔

按《晋书张轨传》：“轨子寔，字安逊，学尚明察，敬贤爱士，
以秀才为郎中。永嘉初，请还凉州，许之，改授议郎。及
至姑臧，以讨曹祛功，封建武亭侯，寻迁西中郎将，进
爵福禄县侯。建兴初，除西中郎将，领护羌校尉。轨卒，
州人推寔摄父位，愍帝因下策书，授持节都督凉州
诸军事西平公。军士张冰得玺，文曰‘皇帝玺，群僚上’”
庆称德，寔曰：“孤常忿袁本初拟肘，诸君何忽有此言！”
因送于京师，下令国中曰：“自今有面刺孤罪者，酬以
束帛；翰墨陈孤过者，答以筐篚；谤言于市者，报以羊
米。”贼曹佐高昌隗、瑾进言，寔纳之，增位三等。会刘曜
逼长安，寔遣将军王该率众以援京城。帝嘉之，拜都
督陕西诸军事。帝将降于刘曜，下诏于寔，进大都督、
凉州牧、侍中、司空，承制行事。寔以天子蒙尘，冲让不
拜。遣太府司马韩璞、灭寇将军田齐、抚戎将军张阆、
前锋督护阴预、步骑一万，东赴国难。会愍帝崩问至，
素服举哀，大临三日。是岁，元帝即位于建邺，改年“大
兴。”寔犹称“建兴六年”，不从中兴之所改也。初，寔寝室
梁间有人像，无头，久而乃灭，寔甚恶之。京兆人刘弘
者，挟左道，客居天梯第五山，然灯悬镜于穴中为光
明，以惑百姓。帐下阎沙、牙门赵仰信之，密与寔左右
十馀人谋杀寔，奉弘为主。寔潜知其谋，收弘杀之。沙
等不知，以其夜害寔。在位六年，私谥曰“昭公”，元帝赐
谥曰元。子骏年幼，弟茂摄事。